ไดมอนด์ DA42 ทวินสตาร์

**ไดมอนด์ DA42 ทวินสตาร์** (Diamond DA42 Twin Star) เป็นเครื่องบินขนาดเล็กแบบสองใบพัด ที่นั่งสี่ที่นั่ง ผลิตและพัฒนาโดยบริษัท Diamond Aircraft Industries ของประเทศออสเตรีย ซึ่งเป็นบริษัทลูกของวั่นเฟิงเอวิเอชันจากประเทศจีน ทวินสตาร์ถือเป็นเครื่องบินสองใบพัดแบบแรกของไดมอนด์ และยังเป็นเครื่องบินสองใบพัดรุ่นใหม่จากยุโรปในกลุ่มนี้เครื่องแรกที่ถูกพัฒนาขึ้นในรอบกว่า 25 ปี ในปี 2004 ทวินสตาร์กลายเป็นเครื่องบินปีกตรึงพลังงานดีเซลลำแรกที่สามารถบินข้ามมหาสมุทรแอตแลนติกเหนือแบบไม่หยุดพักได้สำเร็จ

ภายในปี 2012 ทวินสตาร์กลายเป็นแหล่งรายได้หลักของบริษัท ซึ่งได้รับความนิยมจากผู้ใช้งานกลุ่มรัฐบาลและกองทัพ นอกเหนือจากตลาดพลเรือนที่ซบเซาเพราะวิกฤตเศรษฐกิจ รัฐบาลหลายประเทศมักใช้ในการลาดตระเวนทางอากาศ ทำให้เกิดความร่วมมือกับอิสราเอลพัฒนาต่อยอดเป็นโดรนเพดานบินปานกลางขึ้นไป ตระกูล **Dominator** 

## ขุมกำลัง
### DA42
240px|thumb|DA42 TDI กองทัพอากาศไทย
รุ่นแรกสุดของทวินสตาร์ ใช้เครื่องยนต์ของบริษัท Thielert ชื่อรุ่น TAE 125-01 Centurion 1.7 จำนวนสองเครื่อง อย่างไรก็ตาม Thielert ได้ยุติการผลิตเครื่องยนต์รุ่นดังกล่าว และหันไปผลิตเครื่องยนต์รุ่นใหม่ขนาด 2.0 ลิตร ชื่อรุ่น TAE 125-02-99 ส่งผลให้บริษัทไดมอนด์เริ่มติดตั้งเครื่องยนต์รุ่น 2.0 ลิตรนี้ตั้งแต่ต้นปี 2007 แม้ความจุเครื่องยนต์จะเพิ่มขึ้น แต่ก็มีการจูนลดกำลังขับให้เท่ากับรุ่นเดิม คือกำลัง 101 กิโลวัตต์ (135 แรงม้า) เท่ากับเครื่องยนต์ 1.7 ลิตร ต่อมาบริษัท Thielert มีปัญหาการเงิน ในปี 2008 ไดมอนด์จึงใช้เครื่องยนต์ Lycoming IO-360 (180 แรงม้า)

ช่วงปลายปี 2007 ไดมอนด์ได้ประกาศว่าจะเริ่มพัฒนาเครื่องยนต์ดีเซลการบินของตนเอง ผ่านบริษัทในเครือโดยร่วมมือกับพันธมิตรหลายราย รวมถึงเมอร์เซเดส-เบนซ์  การใช้เครื่องยนต์ Thielert บน DA42 เริ่มถูกตั้งคำถามมากขึ้น หลังจากบริษัท Thielert ยื่นเรื่องล้มละลายในปี 2008 ต่อมาในปี 2009 Diamond สามารถขอการรับรองจากความปลอดภัยให้กับเครื่องยนต์ Austro AE300 ได้สำเร็จ

### DA42 NG
DA42 NG ซึ่งย่อมาจาก "นิวเจนเนอเรชัน" ใช้เครื่องยนต์เทอร์โบดีเซล Austro AE300 (2.0 ลิตร) รุ่นที่สามของไดมอนด์เป็นหลัก ให้กำลัง 125 กิโลวัตต์ (168 แรงม้า) ถูกออกแบบมาแทนเครื่องยนต์ Centurion 1.7 และ 2.0 ในรุ่นก่อน จุดเด่นคือประหยัดเชื้อเพลิง โดยใช้เพียง 12.1 ลิตร/ชั่วโมง ในการบินเฝ้าระวังที่อัตราประสิทธิภาพสูงสุด หรือ 30 ลิตร/ชั่วโมง ที่กำลังต่อเนื่องสูงสุด 92%

นอกจากนี้ยังสามารถติดตั้งท่อไอเสียเสริม เพื่อลดระดับเสียงให้ต่ำกว่า 59 เดซิเบล ที่ความสูง 150 เมตร เครื่องยนต์ Austro AE300 รุ่นนี้ให้กำลังมากกว่าเดิมถึง 20% ส่งผลให้เครื่องมีน้ำหนักวิ่งขึ้นสูงสุดมากขึ้น และสมรรถนะโดยรวมดีขึ้น บริษัทไดมอนด์ยังอ้างว่าเครื่องยนต์ AE300 มีความประหยัดน้ำมันดีกว่าเครื่องยนต์เบนซินคู่แข่งราว 46% อีกด้วย

## ระบบเอวิโอนิกส์
240px|thumb|แผงควบคุมของ DA42 ซึ่งติดตั้ง Garmin G1000 glass cockpit
DA42 ทวินสตาร์ใช้ระบบเอวิโอนิกส์ของ Garmin G1000 ซึ่งรวมเอาจอ PFD (จอแสดงผลการบินหลัก) และหน้าจอ MFD (แสดงผลมัลติฟังก์ชัน) เข้าด้วยกัน โดยจอ PFD จะแสดงข้อมูลพื้นฐานสำหรับการบิน เช่น ความสูง ความเร็ว ทิศทาง และท่าทางการบิน ขณะที่จอ MFD ใช้สำหรับแผนการบิน แผนที่เคลื่อนที่ การตรวจสอบระบบเครื่องยนต์ และข้อมูลสภาพอากาศ

นอกจากนี้ DA42 ยังติดตั้ง ระบบออโต้ไพลอตแบบดิจิทัลที่ทำงานร่วมกับ G1000 ระบบดังกล่าวรองรับทั้งการบินตามเส้นทาง (LNAV), การนำร่องแนวดิ่ง (VNAV) และการเข้าทำการบินตามมาตรฐาน ILS หรือ GPS LPV ซึ่งช่วยเพิ่มความแม่นยำและความปลอดภัย อีกหนึ่งความก้าวหน้าคือ ระบบเพิ่มความปลอดภัย เช่น SVT ที่จำลองภูมิประเทศในรูปแบบสามมิติบนจอ ทั้งนี้ในรุ่น DA42-VI มีการติดตั้ง Garmin G1000 NXi ซึ่งเป็นเวอร์ชันใหม่ที่มีความเร็วการประมวลผลสูงขึ้น หน้าจอคมชัดกว่า และรองรับการเชื่อมต่อไร้สาย
## รุ่นย่อย
* **DA42 TDI** รุ่นแรกสุด ใช้เครื่องยนต์ดีเซล Centurion 1.7 และ 2.0 (135 แรงม้า)
* **DA42 L360** ใช้เครื่องยนต์เบนซิน Lycoming IO-360 (180 แรงม้า)
* **DA42 NG** ใช้เครื่องยนต์เทอร์โบดีเซล Austro AE 300 (168 แรงม้า) ประหยัดเชื้อเพลิงแต่กำลังเพิ่มขึ้น
* **DA42 MPP** รุ่นทางทหารใช้ในภารกิจลาดตระเวน ติดตั้งอุปกรณ์ EO/IR และกล้องถ่ายภาพ 
* **DA42-VI**  ใช้วัสดุเบาขึ้น อากาศพลศาสตร์ดีขึ้น คล่องตัวขึ้นเล็กน้อย ระบบเอวิโอนิกส์ทันสมัยกว่า
* **Dominator I** โดรนรุ่นต้นแบบที่พัฒนาต่อยอดจาก DA42 NG โดยบริษัทของอิสราเอล
* **Dominator II** โดรนเพดานบินปานกลางระยะทำการปานกลาง (MALE)
* **Dominator XP** รุ่นทำตลาดสำหรับภาคพลเรือน ผ่านการรับรองกฎการบินพลเรือนของ ICAO
* **Dominator XL** โดรนเพดานบินสูงระยะทำการนาน (HALE) ปีกยาวขึ้น เพดานบินสูงขึ้น ติดตั้งอุปกรณ์ได้หนักขึ้น

## คุณลักษณะทั่วไป (DA42 NG)
ข้อมูลจากผู้ผลิต
***ลูกเรือ**: 1 นักบิน + 3 ที่นั่งผู้โดยสาร
***ความยาว**: 8.56 เมตร
***ความกว้างปีก**: 13.42 เมตร
***ความสูง**: 2.49 เมตร
***พื้นที่ปีก**: 16.29 ตร.ม.
***[[น้ำหนักตัวเปล่า]]**: 1,340 กก.
***[[น้ำหนักสูงสุดในการขึ้นบิน]]**: 1,999 กก.
***เครื่องยนต์**: ดีเซลเทอร์โบชาร์จ Austro Engine AE300 (2.0 ลิตร) จำนวนสองหน่วย ให้กำลังรวมกัน 336 แรงม้า
***เชื้อเพลิง**: Jet A-1 หรือ Diesel EN590
***ความเร็วสูงสุด**: 365 กม/ชม (197 น็อต)
***ความเร็วปฏิบัติการ**: 315 กม/ชม (170 น็อต)
***เพดานบิน**: 18,000 ฟุต (5,490 เมตร)
***อัตราไต่**: 7.5 เมตร/วินาที (1,480 ฟุต/นาที)
***พิสัยปฏิบัติการ (พร้อมถังเชื้อเพลิง)**: 2,300–2,400 กม.

## อ้างอิง